b'\n_START_ARTICLE_\nDetektiv Megla\n_START_SECTION_\n1. dejanje\n_START_PARAGRAPH_\nNa ob\xc4\x8dino je pri\xc5\xa1el dopis, da je treba prijeti dr\xc5\xbeavi nevarnega elementa, odborniki sklenejo, da bodo za ta posel najeli detektiv, \xc4\x8deprav jih malo skrbi, da ne bi vtaknil nosu tudi v njihove zadeve, ki naj bi ostale med njimi. Tinka ima svoje skrbi, njen Jernej bo danes pri\xc5\xa1el snubit, o\xc4\x8de pa o njem ni\xc4\x8d ne ve in jo sili v zakon s starim Petra\xc4\x8dem \xe2\x80\xa6 Jernej res pride, u\xc5\xa1el je bil, ker so ga zaprli zaradi raz\xc5\xa1irjanj opozicijskih letakov, zato se mu hudo mudi urediti svojo zadevo; vendar ga Tinka v strahu pred o\xc4\x8detom prepri\xc4\x8da, da se pritaji. Vtem prispe Megla z \xc5\xbeeno; seveda prikriva svojo identiteto, tako da so odborniki prepri\xc4\x8dani, da je zlo\xc4\x8dinec on, za detektiva pa imajo Jerneja. Andrejc Jerneju mo\xc4\x8dno piha na du\xc5\xa1o in mu razkriva grdobije svojih kompanjonov.\n_START_SECTION_\n2. dejanje\n_START_PARAGRAPH_\nTinka prepri\xc4\x8da Jerneja, naj prizna resnico in prestane kazen, nato se bosta poro\xc4\x8dila, po\xc4\x8dakala ga bo pri teti v mestu, da se izogne Petra\xc4\x8du. Jernej je tik na trem, da to pred Meglo stori, ko pridejo odborniki in po hudem boju s pomo\xc4\x8djo biri\xc4\x8da zve\xc5\xbeejo detektivski par, ne da bi se zmenili za Jernejeve glasne ugovore.\n_START_SECTION_\n3. dejanje\n_START_PARAGRAPH_\nAndrejc se odpelje na Pako po oro\xc5\xbenike, ki naj bi pri\xc5\xa1li po zlo\xc4\x8dinca, odborniki, ki (pravilno) sklepajo, da jih bo \xc5\xbeupan o\xc4\x8drnil pri redarstvu, sklenejo o\xc4\x8drniti njega, Jerneju kot domnevnemu detektivu razkrijejo vse \xc5\xbeupanove grehe. Jernej pusti pismo za \xc5\xbeupana in se odpelje, z njim na skrivaj odpotuje tudi Tinka. Odborniki seveda pismo odprejo in zvedo, kako so ga lomili. Meglo in Eleonoro izpustijo, oro\xc5\xbenik pa prinese vest, da je vlada padla, zmagala je opozicija in razglasila amnestijo za vse politi\xc4\x8dne prestopnike. \xc5\xbdupan se takoj znajde: Jernej bo imel zdaj besedo, treba mu je takoj poslati o\xc4\x8detovski blagoslov, pa bo Andrejc ostal, kar je bil, vsi grehi bodo pozabljeni in odpu\xc5\xa1\xc4\x8deni! Na koncu re\xc5\xbeiser prebere ob\xc4\x8dinstvu \xc5\xa1e avtorjevo sporo\xc4\x8dilo: Igra ni povedala ni\xc4\x8d novega, podobne re\xc4\x8di se godijo vsepovsod po na\xc5\xa1i domovini in so \xc5\xbealostne, da bi \xc4\x8dlovek mi\xc5\xbeal. Vendar pa se je avtor raj\xc5\xa1i odlo\xc4\x8dil za veseloigro, manj te\xc5\xbeko mu je, \xc4\x8de jih vidi smejo\xc4\x8de, ko govori resnico. Pa lahko no\xc4\x8d vsem!\n_START_SECTION_\nUprizoritve\n_START_PARAGRAPH_\nPrvi zabele\xc5\xbeen datum uprizoritve je 23. januar 1939 v Mestnem gledali\xc5\xa1\xc4\x8du Ptuj.'